AARHUS: Lørdag aften var der igen voldsomme uroligheder i og omkring det nordvestlige Aarhus.

To unge mænd blev søndag i retten i Aarhus varetægtsfængslet i fire uger. Den ene for at deltage i skyderi. Den anden for skarpt bevæbnet at lede efter sin modstandere.

- Vi har haft virkelig travlt, siger vicepolitiinspektør René Raffo fra Østjyllands Politi til Stiften.

Der blev affyret skud klokken 20.10 mellem forskellige grupper på Bispehavevej.

Politiet var hurtigt på stedet, og to personer blev anholdt, sigtet for grov vold og drabsforsøg.

Den ene var tidligere på aftenen løbet ind i en butik på Ekkodalen bevæbnet med stik- og slagvåben. Vedkommende ledte tilsyneladende efter sine fjender.

Der er på nuværende tidspunkt ikke overblik over, hvilke grupperinger der er tale om. Det er tilsyneladende ikke etablerede grupper med rygmærker, men Loyal to Familia er muligvis på spil.